Oudminister Des van Rooyen Dinsdag voor Zondo-kommissieRaymond Zondo, voorsitter van die kommissie. (Skermgreep: eNCA) Die voormalige minister van finansies, Des van Rooyen, gaan na verwagting Dinsdag voor die kommissie wat staatskaping ondersoek getuig. Sy regspan het adjunk- hoofregter Raymond Zondo egter gevra om eers vir Lungisa Fuzile, voormalige direkteur-generaal van die nasionale tesourie, onder kruisondervraging te neem. Adv. Thabani Masuku, namens Van Rooyen, het aangevoer dit is onbillik om te verwag dat Van Rooyen voor die kommissie getuig voordat hulle die geleentheid gehad het om Fuzile te kruisondervra. Van Rooyen was in Desember 2015 vir ŉ skamele vier dae lank Suid-Afrika se minister van finansies voor hy die trekpas gekry het en deur Pravin Gordhan – deesdae die minister van openbare ondernemings – vervang is. Verskeie mense – ook Fuzile – wat reeds voor die kommissie getuig het, het Van Rooyen by bewerings van staatskaping betrek. Fuzile het 2018 in sy getuienis aan die kommissie gesê Van Rooyen het hom na ŉ vergadering ontbied waar hy na bewering gevra is om die Gupta-adviseurs, Ian Whitley en Mohamed Bobat, aan te stel. Volgens Fuzile was Van Rooyen self nie seker wat die twee se rolle sou wees nie. Fuzile het destyds ook aan die kommissie gesê hy is daarna deur Enoch Godongwana, lid van die ANC se nasionale uitvoerende komitee, ingelig dat “’n Gupta-minister” aangestel sou word om by Nhlanhla Nene oor te neem as minister van finansies en dat hy met twee Gupta-vennote by die tesourie sou arriveer. Fuzile het ook beweer Bobat het enkele dae nadat Van Rooyen in die amp aangestel is geheime kabinetsinligting bekend gemaak – ŉ voorlegging wat deur die tesourie saamgestel is oor ŉ omdraaistrategie vir die ekonomie. Van Rooyen het ná Fuzile se getuienis aansoek gedoen om hom te kruisondervra om dié bewerings te betwis. Zondo het ingestem dat Fuzile wél onder kruisondervraging geneem kan word voordat Van Rooyen getuig. Die verrigtinge word binnekort met Fuzile se kruisondervraging hervat.